Cesarhanmun/geonobi-data huggingface dataset:
地名: 水原 (京畿道, 都護府)
年: 1628.0

○時, 賊黨持兵器, 已聚都下, 遂皆就捕, 設推鞫廳于內兵曹以鞫之。 前郡守尹繼倫供稱: "上年以體府運糧事, 往嶺西, 歷見原州
              鄭沁, 則沁曰: ‘柳斗立得讖書, 未知時事如何也。’ 因邀斗立, 出示讖書, 有: ‘草溪潮入, 鷄龍建都。 朝鮮皆着毛笠、毛衣’ 等語。 又曰: ‘南應敏與我相親, 恒言變怪以爲若過二年, 時事可定。’ 云矣。 斗立曰: ‘當放砲直入, 先火宗廟, 則自然驚潰。’ 云。" 前洗馬許逌供稱以爲: "逆謀, 始聞於李友明" 云。 鞫廳, 請與友明, 兩造而質之, 上從之。 友明曰: "逌之供辭果實。 鄭洎曾言此謀曰: ‘主上雖聖明, 而李曙輩暴虐, 民不堪苦。 吾兄弟相約擧事, 尹繼倫之軍, 足以成事。 全羅水使呂姓人及閔濧, 鄭遴, 亦參此謀’ 云。 去冬, 鄭洎、安執中, 約以正月初四日入城犯闕, 初二日及期上來, 聞有告變之人, 走出東大門, 被執而來矣。 逌曰: ‘曾聞友明言, 廢主送哀痛書於趙挺、鄭昌衍、金藎國、崔瓘處’, 云。" 鞫廳, 請拿鞫趙挺等, 上命皆勿問。 及第柳孝立、進士鄭遴、前佐郞鄭沁、內官裵希度、司鑰金應獅、畫員金應虎、飯監李孝一等五十餘人, 訊問具服, 皆伏誅。 其所供, 大略相同, 凶慘之說, 不可盡記。 鄭遴供稱: "初三日到京, 聞許逌言則云: ‘已得二哨兵矣。 舊主豈可忘也? 裵姓宦者, 昵侍寢殿, 當以勇士二人, 給與裵宦, 潛入闕內, 行不測之事。 自內自外, 一時作亂, 則事無不成。 復立廢主, 若昏庸如舊, 則方可擇賢, 不然則非義擧’ 云。" 鄭沁供稱: "聞閔濧與柳孝立, 謀立仁城, 而孝立爲外援。 僧曇華居雉岳山, 與柳斗立善, 以玉龍寺碑 ‘戌亥載人禍, 寅卯未可知’ 之說, 爲讖記後, 聞閔濧往見仁城, 親約而來云。" 希度供稱: "今月初三日, 往見閔濧, 則濧曰: ‘今夜, 國人盡叛矣, 當結陣于鍾樓街。 大將則都監中軍及一善尉也。’ 金應虎亦曰: ‘吾爲先鋒, 當自禁苑踰墻直入。 吾弟爲東宮司鑰將, 與宮女數人爲內應。 經營此事, 已至五年, 盤結甚多, 事極完實’ 云矣。" 應獅供稱: "嘗夜往應虎家, 則應虎曰: ‘柳孝立受廢朝遺書, 傳示趙挺等, 內三廳將, 亦有同謀者, 約以厮殺闕內入直人。 其夜, 軍兵當踰墻以入, 而廢中宮卒逝之故, 軍皆縞素’ 云。" 應虎供稱: "去年冬, 往見閔濧, 則與同黨五六人同坐。 柳宗善出一書以示之, 外面書趙、金、南三字, 而其內則槪言: ‘善爲物色, 須愼密’ 云云。 宗善曰: ‘此乃廢主書也。 遣人于江華而受之。 趙、金、南, 卽挺與藎國、以雄也。 初三日當擧大事, 而外事閔濧主之, 內事柳孝立主之。 在廷諸臣, 皆當除之, 奉廢主爲上王, 仍傳位於仁城’ 云矣。" 永男供稱: "去年秋, 韓惟吉等七八人, 相與謀議曰: ‘都監中軍, 乃柳家家臣也。 孝立已與此人相約。 初四日夜, 聚會於鍾樓, 尹繼倫亦率水原軍而來, 分陣景福宮前及新門內, 先去四大將然後, 擧兵犯闕, 推戴仁城, 而但其爲人, 仁而似孱。 應元曾推仁城之命於卜者李逢春, 則逢春曰: 「本命, 不合爲君, 雖得之, 不能持久」 云。’ 又言: ‘朝廷設爲號牌、軍籍以來, 民心渙散。 乘此擧事, 先除主張者, 則人心自定’ 云矣。" 孝一供稱: "曾聞應獅言: ‘上年胡變時, 大駕若於二十四日去邠, 而仁城同行, 則其日欲擧事, 待候於闕門外, 而大駕適退行, 仁城陪慈殿, 先往江都, 以此不成’ 云矣。" 孝立初不吐實, 及與沁等面質, 辭屈, 遂刑訊。 孝立言甚悖慢, 屢訊乃服。 至以仁城, 受慈殿密旨爲辭。 鞫廳啓: "孝立所供, 語極兇慘, 不忍正視, 請先正刑。" 答曰: "依啓。 其供辭燒火。" 忠州人前別提趙希孟亦上疏, 告賊黨網漏者八九人, 上竝令拿鞫。 上下敎于鞫廳曰: "凶徒之交通江華, 事極凶慘。 圍中內人, 竝拿鞫。" 江華圍籬別將權得壽又馳啓: "逆賊孝立奴, 上年冬再到本府, 與圍籬守直內官及官婢等, 內外相通云。" 上亦命拿鞫。 禁府都事與本府官, 進入光海寢門外, 則光海當門痛哭。 有一內人, 引小刀自剄卽斃, 愛英
              
                【任昭媛也。】
              亦自刺不殊。 竝拿來, 或承服, 或不服而斃。 鞫廳啓曰: "仁城君
              珙, 與逆賊閔濧, 旣有親約之說。 國法至嚴, 私恩難貸, 敢此啓稟。" 答曰: "仁城之名, 出於賊招者, 非止一再, 而予終始曲貸, 不加之罪。 仁城安忍與濧相通, 而謀不軌哉? 沁賊臨死亂言, 決不可取信, 更勿提起此言, 以安予心。" 鞫廳連啓以請, 上不從。 慈殿以諺書, 下敎鞫廳。 其書曰:
地名: 水原 (京畿道, 都護府)
年: 1651.0

○丙辰/上御仁政門親鞫。 推官久不入侍, 鄭太和請推承旨李應蓍不能檢飭之失, 從之。 洪茂績曰: "自點雖不謀逆, 其縱恣貪虐, 國人之所共憤疾。 自上不能早治其罪, 以貽此患, 臣竊慨然。" 上曰: "外間之言, 予亦聞之, 而初則似涉無迹, 故不之信聽矣。" 茂績曰: "臣聞韓興一之言, 聖上在東宮時, 自點囚侍講院下吏云, 此罪當誅也。" 上曰: "果有是事矣。 其時先王少失和豫, 而予適開筵, 自點以予爲非, 囚講院吏云矣。" 茂績曰: "自點其時, 已有無君之心。 厥後罪惡, 亦可竄置絶島, 而流之光陽樂土。 且列置兩子於州縣, 臣以殿下之處置, 爲失當矣。" 上曰: "鉽抵自點書有曰: ‘洪茂績老奸也, 趙錫胤
              趙猫也。’ 何敢以如此等語, 書諸私書也?" 鉽受刑卽服, 其供辭曰: "俺與邊士紀、安澈、李孝性、循性等謀逆, 欲除元斗杓及山人宋浚吉、宋時烈。 以庚寅三月爲擧事之期, 而適俺之父子, 一時各散, 故事終不果, 而俺父及兄錬, 亦皆知之。 蓋山人構陷俺父, 俺發憤而有此事。 且與翁主, 往復通謀, 慈殿、大殿、世子宮, 皆埋兇咀呪。 俺在京時, 安澈來見, 俺語澈曰: ‘令公之見困如此, 吾輩亦爲山人所欲殺, 若除山人, 可洩此憤。’ 澈曰: ‘君言誠是。 但不可獨辦此事, 當與士紀等諸人謀之。’ 云, 而其時士紀適不在京, 故澈曰: ‘吾當通之。’ 其後廣州府尹奇震興亦來言: ‘近日流言, 謂俺與中軍孟元賓謀逆, 將何以自處?’ 俺曰: ‘事已至此, 不可不先發, 而吾書生也, 只與安澈相議, 恐事之不成也。’ 震興曰: ‘吾有偏裨軍卒, 且去京不遠, 乘夜直犯, 事無難矣。 三月旬後, 當擇日以報。’ 又曰: ‘沈之溟、洪瑑皆有才, 可與同事。’ 一日澈又來言: ‘李英達、趙有道、金應海、邊士紀、黃瀗、李圾、孟元賓等, 若聞此謀, 彼必從之。’ 又曰: ‘事成之後, 當立何人?’ 俺曰: ‘君意如何?’ 澈曰: ‘崇善君可矣。’ 俺以此言於震興, 震興頷之。 大槪外而逆謀, 震興、澈主之; 內而咀呪, 趙貴人主之。 故翁主密言于俺曰: ‘厥母與渠, 咀呪大殿, 事旣成, 欲立崇善云。’ 今年冬, 又見翁主書, 則己丑年間, 其母爲咀呪於大殿, 已鑄佛像云。" 上命同義禁許積、承旨尹絳ㆍ李應蓍、問事郞廳吳挺緯ㆍ閔鼎重ㆍ金佐明等下庭, 詳問書啓。 諸臣遑遑而下, 圍立密問, 隨鉽所言, 趨進以啓, 鉽所援引, 皆內外主兵之人也。 上命承旨, 盡辟侍衛諸將及羅卒於帳外, 只有侍臣及推官而已。 上曰: "大臣以下有所啓達, 直升御榻以啓。" 時, 夜將半, 闕內震驚, 內外不通, 承旨、史官, 往來傳命, 蒼黃奔走。 鄭太和曰: "國事危疑, 宜以輦下軍兵, 扈衛宮城。" 上曰: "何必驚動?" 命召訓錬大將具仁垕, 謂之曰: "大臣欲扈衛宮城, 卿意如何?" 仁垕曰: "只令軍士, 把守闕門宜矣。" 上許之。 上曰: "去秋拜陵時, 世龍稱病不肯隨駕, 此乃乘時作變之計乎, 問于鉽以啓。" 問事郞廳密問書啓, 上覽訖, 卽命焚之, 侍臣皆不得見。 上命吏、兵曹判書, 卽夜開政, 以申景琥代金應海爲摠戎使, 鄭致和代沈之溟爲廣州府尹, 裵時亮代奇震興爲京畿水使, 元䎘代黃瀗爲慶尙兵使, 申埈代李圾爲洪淸水使, 以李浣爲捕盜大將, 辭連人竝命拿來。 上謂諸臣曰: "予非不知自點有跂扈之志, 而必欲曲全, 渠乃負予而反矣。" 李敬輿曰: "元斗杓常以臣之不峻攻自點爲非, 而臣意每欲消融鎭定矣。 豈知今日, 身爲大逆乎?" 世龍累受刑訊乃服, 其供辭曰: "翁主自今年, 與其婢同謀, 咀呪於宮中。 父鉽之謀逆, 出於怨上。 己丑七月夜, 邊士紀、安澈、申冕, 偕到父家, 相與謀議, 而士紀時爲水原府使, 故欲以其兵擧事云。"
地名: 水原 (京畿道, 都護府)
年: 1659.0

○京畿監司吳挺一馳啓: "袛受有旨, 幷與馹馬, 送于尹善道在處, 則以其奴名呈狀, 陳病狀, 且言: ‘健元陵左岡局勢之不及水原, 曾已上達, 佛巖山乃是火山, 火山下不結穴, 古方有之。 設令進參, 愚闇之見, 萬無能知其可用之理, 請啓聞云。’ 故更令急急馳往矣。"

○京畿監司吳挺一馳啓: "祗受有旨, 幷與馹馬送于尹善道在處, 則以其奴名呈狀, 陳病狀, 且言: ‘健元陵左岡, 局勢之不及水原, 曾已上達。 佛巖山乃是火山, 火山下不結穴, 古方有之。 設令進參, 愚暗之見, 萬無能知其可用之理, 請啓聞云。’ 故更令急急馳往矣。"

○上, 引見大臣及諸臣。 沈之源曰: "水原已鍊之石, 輸致 山陵, 恐多損民田, 船運亦難便, 而因領相所啓, 勿令輸致云, 誠爲多幸。" 蓋水原山已施石役, 有移用之議, 故大臣 啓停之。 時有對馬島請換米事, 上問其事源委。 鄭太和對曰: "
                〔聞〕
              
              對馬島, 曾有自江戶移給之米, 今不給, 故島中無以聊賴。 公貿木一千二百同
                【我國稱綿布爲木, 稱五十疋爲同, 倭人以銅鐵換我綿布者, 稱公貿木。】
              內, 除出其三百同, 以米代給。 其木一匹, 可直米一石,
                【我國以十五斗爲一石。】
              而以一同四十石定式, 許限十年換給矣。 其時邊臣, 自以五年定限, 今旣過限, 故爲是請。 姑以二百同許之, 又以一匹十斗定價, 似當矣。" 上可之。 上曰: "司僕正上來後, 不得相見。 今以親病欲歸, 心甚缺然。" 惟泰曰: "自上收召不置, 不敢一向退伏, 而家有老病母, 不忍久離。 今許歸見, 不勝感激。 往來間必多日月, 乞遞職名。" 上曰: "此非緊任, 且因山之期不遠, 毋爲久留計。" 又曰: "掌樂正切欲相見久矣,
                【李惟泰、尹〈宣〉擧等, 皆被禮遇, 故不名。】
              其有病患耶?" 太和曰: "自處以死罪臣, 先朝亦自闕門外下去, 不爲登對矣。" 上曰: "何謂死罪。" 宋浚吉略陳其所以然, 上曰: "其志過矣。" 謹按丙子之亂, 尹宣擧以布衣奉母入江都。 與其友權順長、金益兼結約同事, 及賊渡江, 宣擧請分司守城門, 身隷其東。 城將陷, 其兄奉母徑走江上, 而宣擧不知, 後乃知之, 歎曰, 國將亡矣, 父母存沒, 俱不可卜, 無寧往南漢, 從死於大人所。 蓋宣擧父大司諫煌, 方扈駕在山城也。 仲父烇又勖之。
                【烇亦殉節。】
              時孝宗以大君在虜營中, 令宗室珍原君
              世完, 奉書行在。 宣擧佯爲其從人以往。 會値上出城, 與父相見, 因得不死。 宣擧妻從宣擧在江都, 事急, 使請宣擧於衆會中, 及至, 謂曰: "與其死於賊, 不如早自決。 第欲一訣而死耳。" 宣擧不忍見其死, 還走前會處。 其妻遂令二婢子引決。 宣擧二友順長、益兼, 在南門, 與金相尙容同死, 宣擧在他所, 不與焉。 宣擧以此爲愧, 自廢一生, 累被徵命, 終不起。 孝宗朝陳疏, 以陳東、尹穀事自況, 又曰: "夫所謂士無必死之道云者, 定計於常也。 旣在圍城, 同罹危辱, 則臨難苟免, 獨不愧於心乎? 假使陳東, 當尹穀之地, 則其必服死, 而不忍偸生也, 明矣。 臣之傷痛, 實在於斯, 終不能以已往而自慰也。 今之論臣本心者, 或以爲與友同事, 友死而不能死, 或以爲與妻約死, 妻死而不能死, 以此引咎, 無意仕宦云, 亦莫非臣之實狀也。 然臣所以爲此, 則非爲友也, 亦非爲妻也。 只恨臣身之苟活而已。" 宣擧心跡, 大略如右, 而不知、不悅者, 謂宣擧於江都之亂, 先殺其妻, 己獨不死, 常以爲愧恥, 無意供仕云。 其妻死節, 旣非宣擧之逼殺, 其所以自愧者, 又非專爲妻死, 而不得同死也。 宣擧疏中所陳, 蓋其實狀也。 其不仕之意, 則非外人所可知者, 而其子拯以爲, 其父終身不出, 蓋量而後入之義, 而自稱死罪者, 以屢違召命爲死罪云, 其言爲可信矣。
地名: 水原 (京畿道, 都護府)
年: 1663.0

○壬午/水原府使洪處厚罷免。 初水原有私奴, 劫奪士族裵貴玄在室之妹。 貴玄呈狀本府, 則府使洪處厚趁不聽理, 以致正犯逃失。 諫院論啓請罷, 上從之。

○司諫閔維重啓曰: "水原有私奴, 劫奪士族裵貴賢在室之妹, 貴賢呈狀於本府, 則府使洪處厚, 推諉於南陽, 趁不聽理, 以致正犯逃失。 請洪處厚先罷後推。" 從之。

○兩司請對, 上引見於熙政堂。大司諫兪〈㯙〉曰: "謹天戒振頹綱, 正心修德, 雖是陳腐之談, 若聖上於此, 務行實事, 豈不可以回天怒乎?" 掌令金益廉曰: "天變之作, 實由於人事之所召, 而國事委靡, 日甚一日, 上下之間, 情志不孚, 兩司所爭, 若是持久, 而天聽逾邈, 臣竊悶焉。" 撤曰: "殿下之每以不允勿煩爲敎者, 聖心以爲, 無與於存亡之幾而然耶? 抑不察細民之疾苦而然耶? 臣等實未知聖意也。" 上曰: "予意已諭於前日登對時, 而諸臣不知耳。 祖宗所嘗賜給者, 至于予身而盡罷, 心所不安。 至於海水折受, 已令査覈, 豈必盡革山海折受, 然後快於心乎?" 正言李光稷曰: "國家之事, 弊生之後, 雖祖宗法制, 不可膠守, 而不爲更張, 況諸宮家之少得失乎?" 掌令李堥曰: "諸宮家庄奴, 勿侵雜役, 固爲有弊, 而至於假稱募入, 爲逃賦役之淵藪者, 其害尤甚也。" 益廉曰: "聖上一視之仁, 寧有彼此, 而每於宮家, 視若私人, 曲庇偏護, 乃至於此, 群情悶鬱矣。" 上曰: "非爲私也, 所謂雜役勿侵, 其來久矣。" 兩司因極陳諸宮之弊, 上終不允。 益廉曰: "古人因災進戒者, 未嘗不以收拾人才爲言。 往在癸巳年, 有雌鷄化雄之變, 其時因諸臣陳達, 令大臣及二品以上, 各薦人才。 今亦當依先朝已行之例, 令二品以上三司官, 各薦進人才矣。" 上曰: "雖非災異, 人才收用最急。 而但今之人才, 不如古矣。" 益廉曰: "天生一代之才, 足了一代之事。 聖上豈能獨運萬機乎? 必須得人, 然後可以共理, 收用人才, 豈非今日之急務乎?" 上曰: "爾言是矣。 其令各薦人才。" 益廉又曰: "近來大臣, 全不擔當國事。 姑以一事言之, 水原府使, 自先朝別爲擇送, 而近來多不擇人, 軍政怠慢, 軍兵不可用云, 甚可惜也。 向者南漢軍兵, 遣御史點閱, 水原亦可使御史, 一番點閱也。" 上曰: "過客使後, 發遣點閱可也。" 光稷曰: "天心仁愛人君, 災異之作, 安如非警動玉成之地? 古人曰: ‘血氣方强, 戒之在色。’ 此實至當之論。 小臣愚妄, 不得不以此憂慮聖躬, 敢此冒達矣。" 上笑曰: "爾言甚善矣。" 光稷又曰: "臣有所懷, 不得不盡達。 竊聞宮禁不嚴, 宗室、駙馬等, 出入無節, 且聞頃日, 招會駙馬、王子、王孫於禁中, 以諸宮家妓樂隨入云, 果有此事, 恐非遇災修省之意也。" 上曰: "公主、駙馬, 有時入見, 丘史輩, 或有隨公主出入, 而張樂之事, 則無之矣。" 光稷曰: "臣誤聞而妄達, 不勝惶恐矣。" 上曰: "有聞卽陳, 有何所嫌乎?" 光稷又曰: "駙馬多留宿於宮中云, 未知然否?" 上曰: "自先朝, 駙馬出入時多, 而今則未嘗頻數出入矣。" 益廉等啓曰: "見慶尙監司狀啓, 則釜山僉使李廷沃, 當館倭作挐之時, 恇怯失措, 取侮辱國甚矣, 不可罷黜而止。 請拿問定罪。" 上曰: "觀其狀啓, 別無拿問之罪矣。" 又啓曰: "近來各衙門, 不念國體, 各私管下, 事有相干, 輒先務勝, 終至上煩天聽, 有若相訟, 此亦朝廷不尊, 紀綱不立之致也。 李浣身爲大將, 不能檢束軍卒, 有此駭異之擧, 而不知自反, 乃爲分疏, 其驕蹇自恣之習, 不可不懲。 請罷推。" 上曰: "所失不專在於大將。" 不允。 又啓曰: "中軍不能檢束管下之罪, 與大將無異, 請鄭傅賢罷推。" 不允。 又啓曰: "刑曹參判李翊漢, 互相爭辨, 有若相訟, 事體不當。 請推考。" 上曰: "已令査覈, 姑勿推考。" 又曰: "不有將令, 益肆橫挐, 則便是亂卒, 揆以軍法, 自有其律, 不可泛然推治。 請首倡軍士崔景弼, 依律處斷, 其餘結黨作亂人等及刑曹書吏、使令之亂打訓局下人者, 令付有司, 依法科罪。" 上曰: "景弼則今己囚繫, 其他作亂軍卒及刑曹下人等, 依啓科罪。" 又啓曰: "宗廟石橋修改之後, 化主輩, 刻立下馬碑云, 請令漢城府撤去。" 上從之。 正言尹遇丁請中外罪囚, 令該曹及諸道監司, 卽爲疏決, 特用曠蕩之典。" 上曰: "纔經審理, 只時囚罪人, 趁卽疏決。" 持平李叔達曰: "敎養官之設, 諸道皆無實效, 而咸鏡南道尤甚。 爲敎養官者, 地望素輕, 勸課全廢, 今若依居山、輸城例, 以高山察訪兼敎養官, 巡歷勸課, 則不無實效矣。" 上曰: "分付該曹。"
地名: 水原 (京畿道, 都護府)
年: 1664.0

○上御養心閤, 命承旨持公事入侍, 玉堂亦令入侍。 都承旨朴世模等, 各以該掌公事, 纔進稟, 而忽有一陣雨, 滂沱驟下, 狂風隨至, 雷電交作, 世模曰: "此雷聲, 極可驚也。" 上曰: "星變纔見, 雷電又作, 甚可畏也。" 諸臣各陳憂懼之意。 校理張善瀓曰: "臣聞昨日, 右相許積, 以金元亮逆謀分明, 請還收伸冤之典, 臣請以所聞於先臣者陳之, 仍言, 反正始議之日, 延平府院君
              李貴, 使其子時白, 往問于元亮, 以定其計, 而及其西郊擧義之日, 元亮不往, 其意只欲與聞謀議, 而不欲參錄於勳籍也。 策勳之時, 以其不往西郊而置之三等, 蓋元亮本無參勳之意, 故陳疏以辭矣。 先臣平日, 每謂元亮愚妄, 有取死之道, 而至謂之與知逆謀, 則實是至冤極痛云。 初旣議于大臣而伸雪, 今又因大臣言而還收, 則不但渠之抱冤, 事係重大, 不可輕易爲之。" 上曰: "原平亦嘗以爲冤矣。" 善瀓曰: "元亮在獄中, 裂其衣出指血而書疏曰: ‘旣有救護逆臣之罪, 死固甘心, 而但知臣心事者, 乃崔鳴吉、張維、李時白、李曙四人, 若問於此四人, 則可知。’ 云矣。" 上命書善瀓所奏說話, 使收議於原任大臣。 臨罷, 上謂承旨金壽興曰: "水原府使李壽昌留待乎? 使之召入。" 上謂壽昌曰: "水原物衆地大, 軍卒近萬, 而連値凶歲, 不遑練習, 今不送文臣而送卿者, 耕當問奴之義也。 卿有所懷耶?" 壽昌曰: "臣於本府事, 則時未赴任, 無可仰達者, 而臣曾任慶尙兵使, 見本道有束伍給保之規。 而今春因監司李尙眞啓聞, 有有闕勿補之令。 我國軍政非古制, 而至於一隊之中, 火兵只是一人, 軍興遠赴, 則勢難運其資裝。 他道雖不可一時變通, 本道旣有定給保人, 以其保人, 加給火兵一名, 則似便矣。" 上曰: "言于該曹。" 上謂承旨曰: "明日命招二品以上及三司, 使之來會於賓廳。"
地名: 水原 (京畿道, 都護府)
年: 1665.0

○先是江陵府內, 有一常漢, 無子而有女, 身有惡疾。 其女之夫, 卽府官奴也, 與其妻及妻母, 慮其傳染, 同謀結幕, 出置海曲, 絶不飮食, 遂生納甕中而埋之。 一境傳說藉藉, 鄕所等, 以其綱常之變, 恐生事本府, 捉致女壻, 略施笞罰, 戒府內無敢傳播。 至是大司憲朴長遠等啓: "以女弑父、妻弑夫之大變, 而經年掩置, 聽聞駭憤。 請令本道監司査出啓聞, 以爲處置之地。" 又啓: "水原府使朴敬祉到任之後, 政委下吏, 醒日常少, 居官廢事, 據此可知。 且上年田稅, 今年因本道監司待秋收捧之狀啓, 自上有勿督捧紓民力之敎, 而敬祉不待回下, 徑先督納於農時阻飢之民, 朝廷軫恤之意, 果安在哉。 及其船運京倉, 以致覆沒, 已徵之米, 又將再徵, 闔境怨咨。 聽聞可駭, 請朴敬祉罷職。" 從之。

○先是, 江陵人有無子而有女者。 身有惡疾, 其女夫, 卽本府官奴也, 慮其病之傳染, 與其妻及妻母同謀, 生納於甕中而埋之。 一境傳說藉藉, 而鄕所等, 以其事關綱常, 恐生事本府戒府, 內無敢傳播。 至是, 大司憲朴長遠等啓曰: "以女弑父妻殺夫之大變, 而經年掩置, 聽聞駭憤。 請令本道監司査出啓聞, 以爲處置之地。" 又啓曰: "水原府使朴敬祉到任之後, 政委下吏, 醒日常少, 且上年田稅, 因本道監司待秋收捧之請, 自上有姑勿督捧以紓民力之敎, 而敬祉不待回下, 徑先督納於農時阻飢之民, 及其船運覆沒, 已徵之米, 又將再徵, 闔境怨咨。 聽聞可駭, 請罷職。" 上從之。
地名: 水原 (京畿道, 都護府)
年: 1667.0

○上御熙政堂, 引見大臣、備局諸臣。 領相洪命夏曰: "畿內有左、右討捕使, 而近來沿海郡邑, 盜賊熾發, 左、右討捕使有難遍察。 水原府使亦兼討捕使宜矣。" 上允之。 工判李浣曰: "訓局柴場, 將欲移設於狼川, 送本局郞, 看審可合之處。 傍近居民十數輩, 乘夜放砲, 顯有恐脅驅逐之計, 移往他處, 亦復如是。 本局郞不勝驚怪, 言于本官, 本官所當嚴査痛懲, 而跟捕一人, 旋卽放釋云。 事極可駭矣。" 命夏曰: "恐脅王人, 其習不可長, 而爲守令者, 無意懲治, 誠可寒心。" 上曰: "非但事甚痛駭, 亦關後弊。 狼川縣監, 拿問處之。" 刑判李慶億曰: "漏籍人等, 一依事目, 全家定配。 而其中女人及年七十者, 則無定配之律。 必須參酌定式然後, 可以通行於中外矣。" 上曰: "女人及年七十者, 雖無定配之律, 旣已身犯, 則不可全釋其罪。 今後則女人之有率子者, 令其子率母就配, 年七十有子者, 亦竝其子定配, 而無子者, 竝贖。" 命夏曰: "內司奴婢貢布, 旣減半匹, 則貢米亦宜量減矣。" 上曰: "內司米貢, 比他最歇矣。" 右相鄭致和曰: "雖曰最歇, 旣減貢布而不減貢米, 則必有不均之歎矣。" 上曰: "分付內司, 一體量減可也。"
地名: 水原 (京畿道, 都護府)
年: 1669.0

○辛巳/上御養心閤召對, 講心《經》、《綱目》。 持平金世鼎於榻前啓請削黜徐必遠, 上不從。 又啓: "前監司閔點枉法循私, 刑殺無辜之狀, 已盡於前日啓辭。 而臣見本道監司呂聖齊査覈狀啓, 則鶴年之子連春、其孫凝立、其外曾孫忠立、忠立之子得生, 皆入軍籍, 合而計之, 則四代良役者, 已過七十三年。 以此言之, 則鶴年、丹之, 雖是李光胤奴婢, 到今年久, 累代良役之後, 不當還賤, 忠立九男之死於杖下, 亦爲明白。 點之偏聽連家人所囑, 枉法循私, 擅殺人命之狀, 節節可駭, 而光胤等冒法請托, 非理橫侵之狀, 不可不懲。 請閔點拿問定罪, 李光胤、洪愼等令本道依律科罪, 鶴年子枝一一仍屬良役。" 上從之。 又以全州府尹安縝罷推事連啓, 上命姑先推考。 又請水原府使沈之溟罷職不敍曰: "本無才識, 年紀又暮, 圻輔重地, 決非所堪。 而臺啓重發之後, 偃然下直, 冒沒廉恥之狀, 尤極可駭。" 上曰: "守令不得陳疏辭免, 則其勢不得不下直, 無可論之罪。 雖以衰耗爲言, 苟非其人, 年雖少, 固不可也, 如其可合, 則老亦何傷。 前日請遞之論, 固已非, 是故大臣雖請許遞, 而特令赴任。 今何可以偃然下直爲罪乎。 之溟纔任楊州, 旣有治績, 則論以衰耗, 未知其意。 論人之道, 豈可若是凌轢也。" 世鼎以承嚴旨, 引避而出。 校理李奎齡曰: "世子輔導之任, 當在老成宿儒, 前頭行幸時, 宜使贊善留都, 以輔導世子。" 上笑曰: "奎齡之言, 正合予意。" 仍以諭宋浚吉, 對曰: "臣何敢當?" 仍達疾病情勢之難留, 且曰: "宋時范仲淹之去國也, 尹洙請同去就。 臣非不知此義, 而行幸陪車駕以往, 甚便當, 故不以煩達矣。 至於輔導之責, 趙復陽在, 委任此人可也。" 奎齡及李敏叙, 皆陳不可許歸之意。 浚吉曰: "今宋時烈之歸, 臣未知其有可去之義也。" 上曰: "無必歸之義, 而遽爾決退, 予甚缺然。" 浚吉曰: "古之君子, 見幾而作, 不竢終日, 未知時烈有何見幾而歸。 然此乃大叚機會也。 自上學問事功, 皆合於道, 則人皆以時烈之去爲過, 若盡廢前功, 未有新得, 則不但今日, 後世之人, 皆以時烈之去爲善矣。 因徐必遠之事, 三司重發, 必遠之長短, 臣所仰達, 而至謂用意, 則非其本情也。" 敏叙曰: "必遠非必有逐去儒賢之意, 而爲人執拗, 作事謬戾, 竟使儒臣, 不安於朝, 則憲府之論, 不爲過矣。 上下不可持久, 宜速從之, 以示好惡。" 上曰: "旣罷其職。 而啓辭措語太過, 故不從矣。" 浚吉曰: "如時烈可與共濟國事者, 徑先退歸。 如臣者宜退而不退, 何益乎。" 上復以世子書筵勉留。
地名: 水原 (京畿道, 都護府)
年: 1675.0

○淸風府院君
              金佑明請對, 極論北漢築城之非計, 三南巡撫之不便。 翌日備局引見, 上問于許積, 積曰: "北漢形勢, 議者皆言可合駐蹕, 故欲爲築城矣。 今聞其狹隘難以容衆云, 豈可只爲都民避難之地, 而輕擧大役? 然議者多可少否, 請詢于入侍諸臣。" 上令各陳所見, 諸臣皆對如積言。 積請: "第遣金萬基、吳始壽, 視之三南巡撫, 乃先朝已定之事。 巡審檢飭, 不無所益, 宜令發送。" 上竝從之。 江華留守鄭榏請於甲串一面, 議設木柵之處, 勿爲立柵, 增築堤堰, 堰內耕墾, 可以禦敵利民, 上從之。 又言: "軍餉器械, 雖曰積峙, 而軍兵只四千名, 脫有警急, 無兵可守。 以通津、豐德等數邑之軍, 預定信地, 臨亂入守, 則好矣。" 積曰: "豐德等邑, 皆是摠戎所屬, 脫有去邠之行, 則摠戎當作先鋒。 些少之軍, 豈可移給他處乎?" 榏又陳江都民役最苦之狀, 積曰: "此則當自備局, 斟酌變通矣。" 始壽進江華地圖, 指陳形勢, 積曰: "近日議者, 多以江都爲必不可守。 若有海寇, 則果未知萬全, 而環以江海, 豈有不可守之理乎? 丙子之失守, 人謀之不臧也。 臣欲親往周覽, 以議措置之方矣。" 上出尹鑴疏, 俾畢前日未盡之說, 積言五家統事曰: "我國不知民數, 致有許多弊端, 必行號牌, 然後可無此弊。 而嗣服之初, 慮有騷屑, 姑未遑暇。 五家統之法, 固宜先行, 金錫冑則欲以十家作統, 當講究便否。 今年戶籍時, 添入節目而行之。" 積又言摠府郞事曰: "此乃大變通, 不可行。" 權大運曰: "士夫子弟與庶孽, 混爲一錄, 屬之摠府, 安有如此之理乎?" 積擧疏中措語, 問鑴曰: "如此如此之說, 莫知端倪。" 鑴曰: "如欲採施, 則當自有條理。 郞位象天文, 乃執戟殿門之任。 諸呂作亂時, 亦以此得力。 我國士族, 不知其數, 故欲以此管束。" 柳赫然曰: "鑴意在廢科, 故欲行此法, 而必有弊不可行。" 鑴曰: "弊將何在?" 赫然曰: "多聚雜人, 整齊爲難。" 鑴曰: "聚之廣而用之精, 人之雜進, 何害之有?" 吳挺緯曰: "宜袪舊弊, 奚創新法? 國儲蕩竭, 多聚士族, 何以接濟?" 鑴曰: "都監軍士, 安坐食料者無數, 獨不可休養士族乎? 君相以爲可, 則隨時變通可也。 豈可泥古而不行乎?" 李元禎曰: "其意雖好, 古今異宜, 有難必行。 士族子弟必不受綰束, 徒擾亂耳。" 鑴曰: "自古無無弊之法。 堯、舜之禪、湯、武之征, 亦爲後來之弊。 豈以渠輩厭苦之故, 而不行美法乎?" 錫冑曰: "漢之期門、羽林之制, 我國旣有倣行而設置者。 別設他制, 務欲更張, 其於利害, 臣莫測其涯岸。 設有美法, 奈無人何?" 鑴曰: "以臣爲欲廢科, 而別設他制, 故有此云云。 而古語曰: ‘人存政擧。’ 如無其人, 則雖祖宗之法, 豈能遵守乎?" 積曰: "我國宰相子弟, 安居華屋, 讀書做工, 雖稱以弘文郞, 猶以爲苦。 一朝謂之摠府郞, 而與禁軍一體, 則其擾亂必矣。 若爲仕進之途, 則私情大行, 至於用爲禦敵, 尤不近似。" 鑴曰: "親近王宮, 給事上前, 則士夫子弟, 猶恐不入於簡選中矣。" 積曰: "式年及第, 能通四書三經, 而不能成才, 況於摠府, 只講《孝經》、兵書, 其可以得人乎? 近來禁軍太半常漢, 而猶患難制。 士夫子弟聚會一處, 徒事黨論, 奴視武士, 誰能制之?" 鑴曰: "人皆謂不便, 更無所達。" 又論車制事, 積曰: "此則當問于主兵之人, 摠戎使之意何如?" 金萬基曰: "其制何如? 所駕者以馬乎? 以牛乎?" 鑴曰: "不駕牛馬, 上載兵器, 前挽後推。" 萬基曰: "當造幾何?" 鑴曰: "萬乘足矣。" 萬基曰: "難矣。 旬日之內, 何能造萬乘乎?" 赫然曰: "扶胥, 大車也, 武剛則獨輪, 一人可運。 衛靑以四車自衛; 馬隆以車載糧, 出塞三千里平凉州。 其制路狹則挾之, 平地則張之, 其制俱在, 實是行師禦敵之美器。 而臣試造一車, 八日始畢, 所入物力頗多。 且常時無用處, 藏置爲難。" 鑴曰: "臣亦試造一車, 一株之木, 可造二輛。 人可乘物可載, 豈無用處? 若如喂養戰馬, 則藏置何難? 苟利於國, 何計物力?" 上曰: "予意亦恐其徒費物力。" 赫然曰: "鑴未嘗當事, 故易言之耳。" 鑴曰: "臣年垂六十, 亦豈專昧利害而爲此言乎? 若非此器, 則南蠻北狄, 無以禦之。 只將金帛, 屈膝而事之乎?" 上曰: "此豈然哉? 雖無車戰, 豈不能禦敵乎?" 積曰: "三代有車, 而數被戎狄之禍; 漢時無車, 而凶奴款塞。 尹鑴之言過矣。 第其制亦非不美, 先令兩局, 試造數三輛宜矣。" 上從之。 積又讀疏末克自警動以下曰: "此言極要約, 必須惕念。" 鑴曰: "臣本空踈, 文學、弓馬俱無其才, 而臣之所懷, 略盡於此。 若無一事可施, 則終無可以報聖上者, 惟當早自退去而已。 如有一二試可者, 亦當許身盡力, 自上思量而進退之。" 積曰: "斯言過矣。 人臣事君, 禮意衰則可去; 有經綸大志而不見行則可去。 豈可因此數事, 決其去就乎?" 仍曰: "此疏須賜優批, 留置省覽, 隨其可施者, 更爲講究。" 上曰: "頃者金徽言兩西軍政修治之意, 未知何如。" 積曰: "臣等近日所講究者此事也。" 鑴曰: "今日之憂, 唯在於鄭錦之猝迫海邊, 淸虜之充斥西路, 前秋虛警, 亦非無根之事。 以此告急於淸國, 請得繕治兵事, 且我服事淸國, 鄭錦之所嘗疑而忿之者也。 今與吳三桂合力, 其勢甚張, 恐有聲罪致討之患。 一介浮海, 以致誠心, 似不可已。 頃者水原儒生李啓祥上疏, 自請渡海。 如此之人, 特加嘉奬, 則必有繼起之人。 瞭望一事, 亦宜申飭。" 積曰: "奏請一款, 前頭使行, 可以付送。 沿邊瞭望, 亦已分付, 而至於鄭錦則其祖芝龍, 初叛大明, 竊據海島, 在我爲賊, 何以相通?" 鑴曰: "彼旣共扶朱氏, 必有仗義侵我之意。 我今通好, 則是坐却十萬兵矣。" 積曰: "鄭錦不知何如人, 亦未知的在何許。 萬頃滄波, 何處可尋乎? 若誤泊於淸國之界, 則必生大禍。 且朝廷雖乏人, 若可通使, 則寧許一儒生之自請乎? 李啓祥亦知朝廷之不送, 故渠敢自請矣。" 鑴曰: "徽、欽時, 朱弁自請使金, 全節而還。 聞其所居, 與我國不遠。 一介相通, 何害之有?" 大運曰: "此非一人之私事, 何爲强爭至此?" 鑴曰: "只陳所懷而已, 何敢與大臣相爭乎?" 積白上曰: "啓祥之疏, 漏泄可怕, 留中不答可矣。" 金萬基力辭摠戎使之任, 言甚懇切, 上不聽, 令承旨傳授密符於賓廳。
地名: 水原 (京畿道, 都護府)
年: 1682.0

○御營大將金益勳詣政院兒房, 密啓曰: "金煥上變前, 來見臣, 備言賊璽逆節, 仍言哨官全翊戴與柳命堅往來可疑之狀及洛西令
              秀胤怨國不道之語, 而命堅事, 尤爲可疑, 故拘置翊戴矣。 今過五日, 尙無推捉翊戴之擧, 此必煥以爲, 雖有疑端, 而與謀逆有異, 不敢竝爲陳達而然。 旣有可疑之跡, 則不可掩置不問。" 上下鞫廳, 竝鞫之。 遂拿翊戴、命堅, 仍推問煥。 煥招言: "翊戴曰: ‘吾嘗爲命堅軍官, 情義甚熟。 以吾被罪汰去之故, 命堅乘昏委來問慰。’ 云。 及見賊璽凶書, 命堅之名在其中, 故始爲致疑。" 招翊戴, 更爲探問, 則翊戴亦言: "命堅之言多殊常。 向日命堅自鞫廳放出後, 往見則命堅曰: ‘汝是領兵將官, 吾若有借用軍兵之時, 則汝宜來到。’ 云。 又謂之曰: ‘汝今雖汰去, 然豈無得職之時乎? 須預備冠帶。’ 此必有深意。 洛西令則自稱南人, 仍曰: ‘江上多有罪廢諸宰, 而近因譏察方張, 不能相會。’ 云。 答: ‘以譏察之說, 必是虛言, 無乃如鄭錦出來騷屑之言乎?’ 洛西令曰: ‘鄭錦之說, 何謂虛傳? 鄭錦兵已見形於許沙矣。’ 答: ‘以鄭錦雖出來, 我國兵器精銳, 何難勦滅?’ 洛西令曰: ‘若以輕船數十, 直到江口, 則居民一時潰散, 城中盡爲奔竄, 國事豈不殆哉?’ 其後又來見嘖舌長歎, 發不道之言曰: ‘主上昏濁, 處事不能明白。 漢平守之婢, 誤以逆柟之婢, 屬入內司。 且吳始恒事, 上若明察, 則必知其曖昧, 而若疑被謫之人, 不無是事, 則將必冤死。’ 云。 又曰: ‘鄭錦若以五十餘隻船, 載精兵, 直到京江, 下令曰: 「吾當不害人民, 汝等不散。」 仍發倉分給, 則人皆壼醬迎之, 皷噪放火。 仍爲作變, 則雖有大臣、大將, 奢竄之不暇, 誰敢措手足乎?’ 云。 此言皆卽書納于御營大將, 故不爲竝載於上變書中。" 云。 翊戴招曰: "丁巳年間, 命堅
              水原府使時, 爲軍官矣。 命堅以盧繼信獄事就獄, 脫出後, 往見則命堅言曰: ‘汝以領兵將官, 不須頻來。 某時將有緊急招來之事, 其時與所領軍兵, 趁卽進來。’ 云, 辭以歲前覲父, 往忠州云, 則命堅令勿爲下鄕。 又出銀頂子給之, 故今方受置家中。 其後受罪汰去, 歸家病臥, 命堅昏後來招於門外問曰: ‘汝處有紅團領耶? 官爵得失無常, 若不意得官, 則團領猝難辦, 何不措置耶?’ 仍令後日來訪云。" 命堅招曰: "頃者脫獄還家, 則翊戴及前偏裨李天祐來坐, 故言之: ‘以今後絶不欲見人, 如汝武士則尤不欲見, 須退去, 不招則勿來。’ 更來之說, 千萬無據。 爲水原時所有戰笠頂子, 遞來後, 笠子則軍官尹承渭持去, 頂子則翊戴似爲持去。 年久未能詳記, 而憑藉做出, 實爲凶慘。 如有領兵請來之意, 歲前留京之約, 則當留洛中, 與之謀議, 寧有歸蟄鄕庄之理乎? 翊戴受杖之後, 轉轉送言, 願得一番臨問, 故言其猥濫, 一不送人問病。 旣不往渠家, 則團領有無問答之說, 萬萬不似。" 云。 鞫廳啓請命堅與翊戴面質, 互相辨詰, 終不歸一。 又拿問承渭、天祐, 招辭與命堅言無異, 卽爲放送。 時, 秀胤已於璽獄時就囚, 以翊戴言更推, 則秀胤招曰: "鄭錦事, 不過塗聽道說, 而料度計策, 亦以卽今人心言之而已。 吳始恒則聞受刑死中路, 言其爲人所誣爲可憐, 而漢平守奴婢事, 只以漢平家所言傳之。" 云。 鞫廳以不敢全諱, 請刑推, 上敎曰: "渠名添璿派, 殊異外朝, 而締結士夫, 肆爲怨上不道之言, 與煥問答之說, 亦不敢全諱, 而終不吐實, 尤極凶詐。" 命各別嚴訊。 秀胤刑推九次, 壓膝一次, 物故。
地名: 水原 (京畿道, 都護府)
年: 1688.0

○辛亥/京畿觀察使申琓, 以朴業貴凶逆事密啓。 上命招大臣及禁府堂上, 發遣都事, 拿業貴及援引人孟時楨、孟壽星、孟壽仁、朴諧、朴昌始、朴亨始等來, 設鞫推問, 得業貴凶逆狀, 依律處斬。 業貴, 寺奴也。 粗解風水, 嘗遇解相法者, 以其胸前二小疣及口中黑靨、左臂赤痣, 謂有異表, 業貴以此自負, 陰懷不軌, 與孟時楨等, 六日同宿, 威脅曰: "吾有異相, 可圖大事, 書出都目, 各令着名, 往入橫城峽中, 約與相知人, 冬末春初, 擧兵犯京。" 時楨等, 告于水原府, 府使轉聞, 道臣密啓, 業貴自服伏法, 時楨等六人竝放。
地名: 水原 (京畿道, 都護府)
年: 1691.0


              
                
                  
                    〔○〕
                  
                
              以廣州府設爲防禦營獨鎭, 如水原例, 仍兼守禦副使之號。 摠察守禦廳軍校之居本州者, 使防營中軍, 兼察營將之任。 本府田稅大同米千石, 限五年, 一半則留作軍餉, 一半則劃給官需。 且以各司奴婢在境內者三十口, 許屬本府。 皆因守禦使李宇鼎與府尹金夢陽, 相議請于朝, 而大臣權大運啓施之。 先是, 以丙丁扈從武士, 設局付料, 名以局出身。 其後又許訓局軍卒出身之入屬, 額數漸繁。 初凡七局, 每局百人, 間因有闕勿補, 減爲三局, 而每局各止四十餘人。 至是, 大臣權大運、訓將李義徵等, 白其事。 上謂勢將自罷, 事有可惜, 令三局各限五十人, 試才許屬。
地名: 水原 (京畿道, 都護府)
年: 1733.0

○上親鞫黃再淑等於仁政門。 初, 逆賊鎭紀亡命, 已經屢年, 購捕未得。 鎭紀之三從親再淑誘說鎭紀之婢二禮, 納其女㗡梅於禁中, 爲房子內人, 房子內人卽內人之僕也。 前此額外內人査出時, 已爲査出, 而因臺疏, 自捕廳究問。 至是判義禁宋寅明曰: "逆賊鎭紀之婢二禮, 不無端緖, 不可付之捕廳, 請鞫問。" 上曰: "黃再淑之供, 鎭紀行迹, 不無可據之端, 再淑竝上闕可也。" 問黃再淑曰: "鎭紀之子就捕翌日, 鎭紀來到其奴戍伊山家, 其族黃鎏、黃銑、黃鈗ㆍ再興ㆍ再畢ㆍ再暹等, 相聚殺鷄烹狗, 以慰其子之被捕。 鎭紀去時, 換着戍伊山弊衣袴之說, 若二禮之供, 而首尾事狀, 從實直告。" 再淑供: "鎭紀往來之說, 聞之於起石矣。" 刑問一次, 二禮與再淑面質, 二禮曰: "再昨年三月, 汝來到吾家曰: ‘汝之女息, 何不入送闕中爲內人乎?’ 吾曰: ‘豈其易乎?’ 云矣。" 再淑曰: "吾豈往汝家乎? 吾不知汝家矣。" 二禮曰: "汝豈不知吾家? 在曜金門外院洞
              鎭紀家前乎? 汝言於吾曰: ‘汝女入闕, 則於汝於吾, 俱有好事矣。’ 吾曰: ‘吾女如入送, 則或恐生事矣。’ 蓋慮臣女乃鎭紀婢子之故也。 汝曰: ‘閭家婢子, 擧皆入闕, 汝女何可不入送乎? 前頭自有好事。 若過二三年則可知。’ 云矣。" 再淑曰: "入闕之說, 吾不爲之矣。" 問二禮, 刑問一次, 二禮供: "再淑以爲: ‘數三年後, 欲爲逆賊之事, 汝女入送於闕中, 爲房子內人, 則前頭必有好事矣。’ 鎭紀則戊申翌年, 來到其奴家, 與其一族會話曰: ‘數三年後, 必有好事。’ 仍持其妻指環衣領, 而入去皆骨山, 此則聞於戍伊山。 鎭紀子息輩, 在於水原, 故鎭紀言: ‘二三年後當來。’ 云矣。 鎭紀前年來於水原, 此又聞於戍伊山。" 問起石, 起石供: "鎭紀今年四月, 自黃漆谷家來臣家, 宿一夜而去, 着僧衣剃頭, 仍往伽倻山, 饋以麥飯菁菹, 渠自以爲不食肉云矣。 二更來到, 四更還去, 自言: ‘向內浦
              伽倻山
              白巖寺。’ 其時黃漆谷在家, 而名再徵矣。 鎭紀自言: ‘爲覓糧計, 稱以齋宮僧, 將往興海。’ 云。 興海倅黃澤卽漆谷之子也。 其僧稱號環法主, 頭戴僧巾簑笠, 衣布周衣, 着草履矣。" 問戍伊山, 戍伊山供: "臣以鎭紀奴子, 居鎭紀農幕, 戊申八月, 鎭紀來到臣家留二日, 借着臣衣袴而去, 又戴氈笠, 而一家來會者, 乃連山
              黃生、富平
              黃生, 俱居洞內者矣。" 命起石、戍伊山移送捕廳。 更問二禮, 二禮供: "再淑附耳密語於臣曰: ‘鎭紀出去時有相議, 若過數年, 敗軍復起, 則吾與汝俱有好事。’ 臣女之入去闕中者, 欲探闕中說話, 或追捕鎭紀, 或竝誅鎭紀族屬說也。 入闕之路, 則因吹螺赤李姓漢, 入送於水剌間內人, 九月得爲房子矣。" 問黃再徵, 再徵供: "臣連在京中, 昨年八月往水原墓下, 今年四月出避齋舍, 仍患癘得差, 僅一望矣。 鎭紀若有逢見之事, 則食君之祿, 豈不捕納乎? 今此起石之說, 千萬孟浪。" 黃再淑與二禮面質後, 加刑一次, 供如前。 黃再徵、起石面質, 起石曰: "四月二十一日, 鎭紀豈不往來汝家乎?" 再徵曰: "鎭紀來汝家, 而轉往吾家云乎?" 起石曰: "自汝家來到吾家云矣。" 再徵曰: "來自吾家之說, 尤是虛言也。 汝兄亦知之乎?" 起石曰: "吾兄同見矣。" 再徵曰: "若招問起石之兄起先, 一如汝言, 則吾不得發明矣。 汝言皆虛妄也。"
地名: 水原 (京畿道, 都護府)
年: 1787.0

○時, 畿湖之間, 忽有訛言。 一日中轉相胥動。 或稱胡騎驟至, 或言海賊近泊, 居民扶携奔竄, 閭里殆空, 過一宿始定。 忠淸道觀察使金光默啓言: "本月十四日, 聞道路所傳, 自水原、平澤接界之地, 忽有訛言, 居民騷動, 至及於溫、牙、天、稷等邑, 傳說狼藉, 臣固知一時浮言, 不足驚疑, 而當此農節, 民間浮動, 亦甚可悶。 一邊發關於附近八邑, 使之曉諭鎭安, 一邊發遣可信耳目, 採探守令之擧措, 平澤縣監李衡弼, 遽生恇㤼, 至有吏奴作隊, 吹角令招之擧。 無知愚氓, 雖有風聲鶴唳之惑, 爲官長者, 固當持重彈壓, 思所以鎭安之道。 乃反作此擧措, 益令民心驚動, 極爲妄率。 請該縣監罷職。" 敎曰: "該倅事, 雖甚可駭。 聲績人之徑遞可惜。 勿罷, 先令該府拿處。" 未久有東喆之變。
地名: 水原 (京畿道, 都護府)
年: 1790.0

○丙寅/諭水原府父老曰: "拜園歸來, 餘懷耿耿。 重以新治之聚民營産, 關念不已。 縣齋宿次, 呼燭宣綸, 廟堂之臣必已講究擬待, 賓筵當有措處, 而外此二件事, 有趁卽拮据者, 蓋王言不可不信, 民食不可不裕。 一曰十年給復之有名無實也, 二曰今春麥糧之無麪不托也。 原初給復之命, 卽謂土蠲常賦, 而我國土稅, 田主當之, 有田則偏蒙, 無土者未霑, 此所以有給復之名, 而無給復之實也。 新治居民, 太半是若校、若吏、若隷、若奴之屬, 此屬本係無役, 欲除無可除, 是幾於欺民, 尤豈非不誠之甚乎? 昔在禿城之設鎭也, 別劃復戶田幾百結, 如陵復、驛復之規, 至于今居民永賴。 一城之利害, 止於一城, 而聖祖處分, 尙且斷然行之。 況本府卽吾股肱, 郡爲畿輔大關防乎。 水原新治民戶, 限十年給五百結, 以示信王言之意。 足食雖居信下, 重玆民天, 亦豈恝然? 新治之民, 挈搬在去歲秋冬間, 何暇耕秋麥? 迨此歲翻, 又矻矻於結茅築堵, 春種之未播, 勢亦所使, 此所謂無麪之不托也。 際値庚歲之重回, 上瑞之祝, 寤寐如結。 倘賴天庥, 使八路告豐, 獨此新治民庶, 春而牐食, 夏而廢農, 擧懷不咸之歎, 則予尙可當飯甘食, 食亦下咽乎? 畿內、湖西隣近有裕邑留庫牟穀, 支計新治民戶, 戶俵數包, 用還分例, 秋勿更徵, 以副裕民食之望。 予視本府, 如視股肱, 揭題試士, 此猶指外面關防而言。 自奉先寢是鄕, 是民何異於家人父子? 民之樂生予亦樂, 民之安業予亦安。 民雖至愚, 亦自至神, 故曰至誠感神。 令地方官, 將此敷示十行, 申諭民衆, 俾知此擧之爲先寢, 推以及民。"

○丁丑/次對。召見文武新恩。 上謂左議政蔡濟恭曰: "向日水原科, 得李運行, 今榜得尹持訥, 事非偶然。" 濟恭曰: "外間有物色之疑, 而臣則曰上之呼吸, 必能感通於天, 而有不容人力者矣。" 上曰: "鄭翼憲祭文, 孌彼曲儒之句, 卿果見之乎? 伊時南溪年纔二十有餘, 豈能深知堪輿之理, 而別立己見, 力詆他議者, 誠爲未妥。 故予於翼憲祭文, 如是言之。" 濟恭啓言: "槐院近甚積滯, 至有登科十四年, 尙在參下者。 方帶槐院實銜及郵官, 非久出六者外, 限十年以上, 請竝陞六調用。" 從之。 濟恭曰: "有李萬運者, 登科已十四年, 尙不擬堂后。 蓋此人卽肅廟朝大司憲李元祿之後孫也。 元祿與故判書李元禎爲兄弟, 而元禎干連於庚申獄事, 辛壬年間, 元禎之子聃命有爲父報仇之說, 以故收司之律, 至及於元祿之孫, 登科後至今枳廢, 而萬運之人器、文藝誠可惜。" 上曰: "或者以尹持範爲鑴之孫, 而不爲檢擬於堂后云。 世之所以枳人者, 類多如此矣。 近以用卿之故, 或有以爲換局者, 此誠不足論。 大抵在前則指斥一邊, 謂有疵累, 而旣有辛壬焉, 又有丙午焉。 純然無累者, 亦幾希矣。 設有瑕摘之事, 五世澤斬之後, 固不當以此永枳。 況於此於彼, 無甚異同者乎? 在今之道, 各思自靖, 偕之大道, 所謂時措之宜也。" 濟恭曰: "臣於昨年湖西之行, 路過平澤, 有一女人, 叩地呼天, 訴其冤鬱之情。 故臣使問之, 則乃是成泰柱之妻也。 聞其成婚三日, 卽遭其夫之遠配, 于今十四年, 不得蒙宥。 冀或有轉聞之路, 隨到京城, 屢日伏乞於臣家。 臣雖以好言慰遣, 至今思之, 尙切矜惻。 向聞渠果上言, 處分得宜, 在渠實爲感結之恩矣。" 上曰: "此事處分, 未知妥當。 泰柱於丙申年間, 疏請啓禧配享, 而其時李宜哲、趙重晦諸人, 有疏斥啓禧者。 蓋啓禧以故判書李縡之門生, 李縡文集中, 有非斥於渠者, 悉皆刪去, 以此大爲李縡門徒之所攻。 其後啓禧家遂爲惡逆, 而泰柱亦被投竄之典。 到今其妻之呼冤雖如此, 爲啓禧請院之人, 豈可遽然疏釋乎? 命配其妻於其夫之配所, 而若許久編配, 則其老姑之養無人, 故只以徒二年勘律。 向來弘燮弟婦呼籲時, 特令竝配於其夫配所, 此亦爲導和之道矣。" 濟恭曰: "臣嘗見《政院日記》, 辛亥年間, 全羅監司辭朝時, 先大王下敎曰: ‘戊申逆家眷屬, 爲奴婢編配者, 若以逆屬之故, 不爲付賑, 則何以聊活? 雖是釁孽之類, 任其餓死, 亦非仁政, 以此特加申飭。’ 蓋戊申逆孽, 豈合容息於覆載之間, 而大哉之言, 猶且如此。 此正堯、舜之心, 迓續景命之休, 厥惟在玆矣。 臣不勝欽仰讃歎之至。"
地名: 水原 (京畿道, 都護府)
年: 1802.0

○備局言: "壯勇營撤罷後, 錢、穀、木、布、屯土、軍器、公廨, 區處移屬, 軍兵接濟、戶曹ㆍ內司各衙門奴貢給代措處之方, 各具別單以入。"
                【錢、穀、木、布區處別單, 各項米合二萬三百六十三石, 屬之惠廳, 各項米合六千八百二十三石, 屬之戶曹。 各項太合二千一百六十六石, 屬之惠廳, 各項太合二千六百九十二石, 屬之戶曹。 各項木合二百十五同, 屬之惠廳, 各項木合二百四十同, 屬之戶曹, 各項木合四同, 屬之兵曹, 各項木合二十四同, 屬之訓局。 各項木合二十二同, 屬之禁營, 木八同, 屬之御營, 木二十同, 屬之嶺南。 各項布合二十四同, 屬之戶曹, 各項布合十五同, 屬之兵曹。 各項錢合四千六百兩, 屬之惠廳, 各項錢合二千一百五十五兩, 屬之戶曹, 各項錢合四百五十三兩, 屬之禁營, 各項錢合三百十三兩, 屬之御營, 錢四十四兩, 屬之軍器寺, 各項錢合二千八百八十八兩, 屬之兵曹, 各項錢合一千八百兩, 屬之京畿, 各項錢合一萬四千六百七兩, 屬之海西, 各項錢合六萬五千九百三十八兩, 屬之關西, 各項錢合一萬六千二百十三兩, 屬之湖南, 各項錢合七千六百七十兩, 屬之嶺南, 各項錢合九千六百七十九兩, 屬之湖西, 錢三千兩, 屬之關東, 錢一千兩, 屬之關北, 錢九千兩, 屬之廣州。 別庫所管及餉色還穀仍分, 取耗秩, 各項租合六萬三千六百十五石, 小米一百十一石, 屬之京畿。 各項小米合一萬四千石, 屬之關西, 小米九百石, 屬之海西, 大、小米合一千一百九十四石, 屬之湖西, 各項米合二百八十六石, 屬之湖南, 米四千石, 屬之嶺南, 各項米合三千五百石, 屬之關東。 拜峯米二千七百石、租二千石, 鷺梁還米一千二十石, 古城還米一千石、租三千二百二十八石, 屬之各該鎭。 屯土區處秩, 扶安屯、古阜屯、固城屯、金海屯、昌原屯、橫城屯、洪州屯屬之廣州, 於支屯屬之御營, 振威屯、陰竹屯、漣川屯、始興屯屬之均廳。 鳳山屯、黃州屯、甕津屯、安州屯、傳川屯、長興屯、定州屯、振威屯、高陽屯、金浦屯、砥平屯、楊根屯、加平屯、箭串菜田稅、興德洞圃田稅、桃渚洞圃田稅、鷰谷寺白紙, 屬之內司。 水原屯、安山屯、始興屯、龍仁屯, 屬之水原府。 長淵屯、廣州屯、嘉山屯、古城屯、永柔屯、公州屯、伊川屯、龍岡屯、陰竹屯、坡州屯屬之均廳。 果川屯屬之鷺梁鎭, 拜峯屯屬之該牧官。 外別庫所管柳川、平山、信川屯稅, 長水寺稅修城庫所管大有屯, 賭地租, 莞千庫所管火巢內稅, 連山屯稅, 平薪屯稅穀, 牙兵收布七百同, 以上本是五營所管, 仍屬之水原府。】
地名: 水原 (京畿道, 都護府)
年: 1814.0

○禮曹, 以各式年京外忠、孝、烈狀報政府, 分等抄啓。 忠臣旌閭秩。
                【京居故學生李興植, 辛未西賊時, 從其兄祜植, 郭山任所及賊突入奮罵遇害。】
              孝子旌閭秩。
                【京居故府使沈養之, 故庶尹丁志德, 故良人池道榮, 故副正申韺, 故都正黃運祚, 贈敎官李復運, 故學生韓光益, 故童蒙愼根秀, 水原府故正言崔道文, 故進士崔受復, 積城庶人李厚孫, 鎭岑故士人柳東爀, 全州故士人趙大壽, 延安故官奴李昌梅, 安邊故學生柳仁淸, 咸興故學生朱欽烈。】
              孝婦旌閭秩。
                【豐川閑良朴震杓母崔姓, 原州故業儒李童錫妻金氏。】
              烈女旌閭秩。
                【京居故士人申錫殷妻愼氏, 故士人沈宅模妻李氏, 故將仕郞朴敬植妻郭氏, 故學生李明誠妻韓氏, 故學生趙旭永妻洪氏, 故出身徐命俊妻金姓, 故學生李羲龜妻兪氏, 故學生南秉憲妻徐氏, 故通德郞鄭昇燠妻李氏, 士人愼師一妻元氏, 故學生許晩妻李氏, 士人權仁壽妻李氏, 故學生尹佐烈妻李氏, 開城府故士人林景立妻朴氏, 故副司果劉順龍妻張氏, 水原府故下吏羅繼述妻朴姓, 故旗牌官朴奎淵妻兪姓, 始興故學生柳最寅妻金氏, 永平故學生金學禮妻成氏, 陽川故士人權攸妻丁氏, 公州贈參判崔相奎妻文氏, 淸安故士人洪在範妻金氏, 天安故良人白東齊妻崔姓, 臨陂故士人趙益淳妻金氏, 金堤故士人李晩得妻朴氏, 光州故閑良吳次培妻白姓, 法聖故閑良宋允之妻朴姓, 古阜故士人李始采妻柳氏, 大丘故士人李咸厚妻尹氏, 永川故良人朴千億妻崔姓, 聞慶故士人鄭渭妻申氏, 英陽故士人李壽延妻李氏, 居昌故士人卞東賢妻李氏, 靈山故學生裵允徽妻權氏, 昌原故業儒朴擎天妻裵氏, 慶州故士人崔宗白妻鄭氏, 楊口故學生鄭橒厦妻朴氏, 洪川故士人閔建洙妾李姓, 安峽故學生李㫼妻李氏, 春川故士人崔瑞妻李氏, 海州故士人李尙祖妻梁氏, 黃州故士人安得濟妻金氏, 瑞興故閑良嚴東延妻吳姓, 義州故士人白允希妻趙氏, 成川故學生金大白妻金氏, 故學生洪尙一妻朴氏, 順川故學生李昌國妻金氏, 嘉山故學生金仁識妻吳氏, 安北兵營吏金錫履妻金氏, 厚州鄕人元光華妻姜氏, 鏡城故學生玄啇枻妻鄭氏。】
              孝女旌閭秩。
                【大丘故士人李咸厚兩女兒。】
              忠臣贈職秩。
                【居昌故監務李智活, 端宗遜位, 棄官自靖者也。 溫陽故士人姜玳, 戊申逆變, 倡義討賊者也。 晋州故義兵將許國柱, 倭變倡義入守晋陽者也。 慶州故奉事白
                  以昭, 倭變倡義丁酉戰亡者也。 慶山故參議張夢紀, 倭變倡義殉節於唐橋之戰者也。】
              孝子贈職秩。
                【京居故通德郞金義集, 故學生尹恒東、李羲龜、南鏽, 水原府故士人金星烈, 開城府故士人韓道奕、禹得龍, 富平故衛率南淵, 洪陽故進士李彪, 藍浦故通德郞李基商, 報恩故僉知黃遇河, 故士人宋保相, 沃川故士人鄭利濟, 鎭岑故士人李乘, 牙山故士人朴履和, 長興故士人趙碩泰, 全州故郡守李汝忠, 興陽故士人秦聖夏, 羅州故士人羅尙紀, 彦陽故進士徐錫麟, 金山故士人曺世龍, 安義故學生愼守沉、知禮故學生李衒績, 晋州故學生鄭鉉毅, 安東故生員申光集, 平海故士人黃命圭, 洪川故士人閔光魯、閔百珍, 春川故學生韓德祚, 海州故士人金百源, 長淵故士人白鴻儀。】